הכנת קומפוסט ברמת הנדיב

ברמת הנדיב אנו מרסקים את הפסולת הגננית ועורמים אותה לערמות בכדי לייצר קומפוסט. בתוך הערמות מתרחש תהליך הקומפסטציה שהינו פירוק של החומר האורגני (הפסולת הגננית) ע"י חיידקים, פיטריות ופרוקיי רגליים.

תוצר הפירוק הוא הקומפוסט, "דשונת", אותה מפזרים בגן כדי לשפר את פוריות הקרקע ואת בריאות הצמחים הגדלים בה. בתחילת תהליך הקומפוסטציה עולה הטמפרטורה בתוך ערמת הקומפוסט עד ל-70 מעלות צלזיוס. תהליך הפירוק הוא תהליך אירובי הצורך חמצן ולכן כאשר יורדת רמת החמצן בערמה, מועט קצב הפירוק ויורדת הטמפרטורה. אם ירידת הטמפרטורה בערמה, הופכים ומערבלים אותה על מנת להחדיר לתוכה חמצן ולחדש את תהליך הפירוק. לאחר הפיכת הערמה מסדרים אותה מחדש, התהליך מתחדש והטמפרטורה מתחילה שוב לטפס, וחוזר חלילה.

להצלחת התהליך חשוב לשמור על לחות גבוהה בערמה, לכן כשאין גשם משקים את הערמה בעזרת ממטרות. עם התקדמות תהליך הפירוק, יורדת הטמפרטורה בהדרגה, עד שהיא מגיעה לטמפרטורת הסביבה לאחר כחצי שנה. אז מוכן הקומפוסט לשימוש.

ייצור הקומפוסט ברמת הנדיב נעשה לצורך שימוש עצמי, לצורך חלוקה לתושבים המתגוררים בסמוך לרמת הנדיב ובכדי למזער את כמויות הפסולת המשונעת מן המקום.